Publication: Magyar Közlöny
Issue: MK-2001-80 (Year: 2001, Number: 80)
Era: 1990-2004
Section: a 129/2001. (VII. 13.) Korm. rendelethez
Paragraph Index: 719

1. A képzési cél Olyan szakemberek képzése, akik egy altáji nép nyelvét felsőfokon, egy másik altáji nép nyelvét pedig legalább középfokon elsajátítva, az altáji nyelvcsaládhoz tartozó nyelveken beszélő népek történetéről, kultúrájáról megalapozott ismeretekkel rendelkeznek. Ennek érdekében nyújt a szak átfogó és speciális nyelvi, filológiai, nyelvészeti, művelődéstörténeti ismereteket az altáji (török, mongol és mandzsu-tunguz) népek nyelvéről, illetve az ezen a nyelveken beszélő népek történetéről, kultúrájáról. A diplomás szakemberek legyenek alkalmasak társadalomtudományokat művelő, illetve alkalmazó tudományos intézetekben, felsőfokú oktatási intézményekben, múzeumokban, könyvtárakban, levéltárakban szakfeladatok ellátására, továbbá gyakorlati (pl. kulturális, tömegkommunikációs, különböző szakreferensi) munkakörök betöltésére. A szak — első alapképzésben — csak más, egyetemi szintű szakkal társítva, kétszakos képzés keretében végezhető. A szakon tanári képesítést nem lehet szerezni.

Source: https://magyarkozlony.hu/hivatalos-lapok/c27aef8bad888f243e743ce19b7e6aeb0578bc80/dokumentumok/233c18ee3306e46ea81ff8ef04ba00b38343305e/letoltes